CELEX: 32016R1055
Language: lt
Date: 2016-06-29 00:00:00
Title: 2016 m. birželio 29 d. Komisijos įgyvendinimo reglamentas (ES) 2016/1055, kuriuo pagal Europos Parlamento ir Tarybos reglamentą (ES) Nr. 596/2014 nustatomi techniniai įgyvendinimo standartai, susiję su techninėmis viešai neatskleistos informacijos tinkamo viešo atskleidimo ir viešo atskleidimo atidėjimo priemonėmis (Tekstas svarbus EEE)

30.6.2016   
            
            
               LT
            
            
               Europos Sąjungos oficialusis leidinys
            
            
               L 173/47
            
         KOMISIJOS ĮGYVENDINIMO REGLAMENTAS (ES) 2016/1055
   2016 m. birželio 29 d.
   kuriuo pagal Europos Parlamento ir Tarybos reglamentą (ES) Nr. 596/2014 nustatomi techniniai įgyvendinimo standartai, susiję su techninėmis viešai neatskleistos informacijos tinkamo viešo atskleidimo ir viešo atskleidimo atidėjimo priemonėmis
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (1), ypač į jo 17 straipsnio 10 dalį,
   kadangi:
   
               (1)
            
            
               dėl investuotojų apsaugos emitentai ir apyvartinių taršos leidimų rinkos dalyviai įpareigoti veiksmingai ir laiku viešai atskleisti viešai neatskleistą informaciją. Siekiant Sąjungos lygmeniu užtikrinti vienodas investuotojų galimybes susipažinti su viešai neatskleista informacija, ši informacija turėtų būti viešai atskleidžiama nemokamai, tuo pačiu metu ir kuo skubiau visų kategorijų investuotojams visoje Sąjungoje, be to, ji turėtų būti perduota žiniasklaidai, kuri užtikrina veiksmingą jos sklaidą visuomenei;
            
         
               (2)
            
            
               kai apyvartinių taršos leidimų rinkos dalyviai jau vykdo lygiaverčius viešai neatskleistos informacijos atskleidimo reikalavimus pagal Europos Parlamento ir Tarybos reglamentą (ES) Nr. 1227/2011 (2) ir kai jie įpareigoti viešai atskleisti tą pačią informaciją ir pagal tą reglamentą, ir pagal Reglamentą (ES) Nr. 596/2014, šiuo reglamentu nustatytos prievolės turėtų būti laikomos įvykdytomis, jeigu informacija Reglamento (ES) Nr. 1227/2011 tikslais yra atskleidžiama naudojant viešai neatskleistos informacijos atskleidimo platformą su sąlyga, kad viešai neatskleista informacija yra perduodama atitinkamai žiniasklaidos priemonei;
            
         
               (3)
            
            
               svarbu techninėmis viešai neatskleistos informacijos atskleidimo atidėjimo priemonėmis leisti tvarkyti pagrindinę viešai neatskleistos informacijos atskleidimo atidėjimo proceso informaciją, kad emitentai ir apyvartinių taršos leidimų rinkos dalyviai galėtų įvykdyti savo prievolę informuoti kompetentingas institucijas;
            
         
               (4)
            
            
               kompetentingai institucijai saugiomis elektroninėmis priemonėmis, kurias ji yra nurodžiusi, turėtų būti pateiktas raštiškas pranešimas apie viešai neatskleistos informacijos atskleidimo atidėjimą ir prireikus paaiškinimas, kaip įvykdytos visos taikytinos atidėjimo sąlygos, tuo užtikrinant informacijos turinio vientisumą ir konfidencialumą, taip pat perdavimo spartą;
            
         
               (5)
            
            
               siekiant sudaryti sąlygas kompetentingai institucijai nustatyti atitinkamus emitento arba apyvartinių taršos leidimų rinkos dalyvio darbuotojus, susijusius su viešai neatskleistos informacijos atskleidimo atidėjimu, pranešime apie atidėjimą turėtų būti nurodytos pranešimą parengusio darbuotojo ir sprendimą atidėti viešai neatskleistos informacijos atskleidimą priėmusio (-ų) darbuotojo (-ų) tapatybės. Taip pat tame pranešime reikėtų nurodyti atidėjimo trukmę, kad kompetentingos institucijos galėtų įvertinti, ar su atidėjimu susijusios sąlygos, nurodytos Reglamente (ES) Nr. 596/2014, yra įvykdytos;
            
         
               (6)
            
            
               emitentas, kuris yra kredito arba finansų įstaiga, siekdamas užtikrinti finansų sistemos stabilumą, turėtų raštu informuoti kompetentingą instituciją apie ketinimą atidėti viešai neatskleistos informacijos atskleidimą. Atsižvelgiant į tokios informacijos jautrumą ir poreikį užtikrinti kuo didžiausią jos turinio konfidencialumą, tuo tikslu turėtų būti laikomasi atitinkamų saugumo standartų;
            
         
               (7)
            
            
               šis reglamentas grindžiamas Europos vertybinių popierių ir rinkų institucijos (EVPRI) Komisijai pateiktais techninių įgyvendinimo standartų projektais;
            
         
               (8)
            
            
               siekdama atsižvelgti į tai, jog Reglamente (ES) Nr. 1227/2011 pateiktos informacijos atskleidimo nuostatos yra pakankamos užtikrinti, kad apyvartinių taršos leidimų rinkos dalyviai viešai, veiksmingai ir laiku, kaip reikalaujama pagal Reglamento (ES) Nr. 596/2014 17 straipsnio 2 dalį, atskleistų viešai neatskleistą informaciją, 2016 m. gegužės 25 d. Komisija pranešė EVPRI apie ketinimą patvirtinti techninio įgyvendinimo standarto projektą su pakeitimais. Pagal Komisijos įgyvendinimo reglamentą (ES) Nr. 1348/2014 (3) apyvartinių taršos leidimų rinkos dalyviai jau įpareigoti pasirūpinti sklaidos kanalais, skirtais interneto svetainėje atskleidžiamai informacijai veiksmingai ir laiku paviešinti. 2016 m. birželio 16 d. oficialioje nuomonėje EVPRI patvirtino savo pirminę poziciją ir iš naujo nepateikė techninio įgyvendinimo standarto, iš dalies pakeisto pagal Komisijos siūlytus pakeitimus. Atsižvelgiant į tai, kad informacijos atskleidimo reikalavimų apyvartinių taršos leidimų rinkos dalyviams pagal Reglamentą (ES) Nr. 1227/2011 gali pakakti, kad būtų laikomasi Reglamento (ES) Nr. 596/2014 17 straipsnio 2 dalies reikalavimų, techninio įgyvendinimo standarto projektas turėtų būti iš dalies pakeistas, kad būtų išvengta ataskaitų teikimo reikalavimų dubliavimosi;
            
         
               (9)
            
            
               EVPRI surengė atviras viešas konsultacijas dėl techninių įgyvendinimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 37 straipsnį įsteigta Vertybinių popierių rinkų suinteresuotųjų subjektų grupė pateiktų savo nuomonę (4);
            
         
               (10)
            
            
               siekiant užtikrinti sklandų finansų rinkų veikimą, šis reglamentas turi įsigalioti kuo skubiau, o juo nustatytos nuostatos turi būti taikomos nuo tos pačios datos kaip Reglamento (ES) Nr. 596/2014 nuostatos,
            
         PRIĖMĖ ŠĮ REGLAMENTĄ:
   I SKYRIUS
   
      BENDROSIOS NUOSTATOS
   
   1 straipsnis
   Apibrėžtys
   Šiame reglamente vartojamo termino apibrėžtis:
   
      elektroninės priemonės– elektroninė duomenų apdorojimo (įskaitant skaitmeninį glaudinimą), laikymo ir perdavimo laidais, radijo bangomis, taip pat naudojant optines technologijas arba bet kokias kitas elektromagnetines priemones, įranga.
   II SKYRIUS
   
      TECHNINĖS VIEŠAI NEATSKLEISTOS INFORMACIJOS TINKAMO VIEŠO ATSKLEIDIMO PRIEMONĖS
   
   2 straipsnis
   Viešai neatskleistos informacijos atskleidimo priemonės
   1.   Emitentai ir apyvartinių taršos leidimų rinkos dalyviai viešai neatskleistą informaciją atskleidžia, naudodamiesi techninėmis priemonėmis, kuriomis užtikrinama, kad:
   
               a)
            
            
               viešai neatskleista informacija būtų skleidžiama:
               
                           i)
                        
                        
                           kuo platesnei visuomenei be jokios diskriminacijos;
                        
                     
                           ii)
                        
                        
                           nemokamai;
                        
                     
                           iii)
                        
                        
                           tuo pačiu metu visoje Sąjungoje;
                        
                     
         
               b)
            
            
               siekiant užtikrinti veiksmingą viešai neatskleistos informacijos sklaidą, ši informacija tiesiogiai arba per trečiąją šalį būtų perduota žiniasklaidos priemonei, kuria visuomenė pagrįstai pasikliauja. Tas pranešimas perduodamas elektroninėmis priemonėmis, kuriomis užtikrinamas informacijos išsamumas, vientisumas ir konfidencialumas perdavimo metu, ir jame aiškiai nurodoma:
               
                           i)
                        
                        
                           kad pateikiama informacija yra viešai neatskleista informacija;
                        
                     
                           ii)
                        
                        
                           emitento arba apyvartinių taršos leidimų rinkos dalyvio tapatybė, t. y. nesutrumpintas juridinis pavadinimas;
                        
                     
                           iii)
                        
                        
                           pranešimą parengusio darbuotojo tapatybė, t. y. vardas, pavardė, pareigos emitento arba apyvartinių taršos leidimų rinkos dalyvio įstaigoje;
                        
                     
                           iv)
                        
                        
                           viešai neatskleistos informacijos dalykas;
                        
                     
                           v)
                        
                        
                           perdavimo žiniasklaidai data ir laikas.
                        
                     
         Emitentai ir apyvartinių taršos leidimų rinkos dalyviai užtikrina informacijos išsamumą, vientisumą ir konfidencialumą, nedelsiant pašalindami bet kokį viešai neatskleistos informacijos perdavimo pažeidimą arba iškraipymą.
   2.   Apyvartinių taršos leidimų rinkos dalyviai, privalantys atskleisti viešai neatskleistą informaciją pagal Reglamento (ES) Nr. 1227/2011 4 straipsnį, gali naudotis techninėmis priemonėmis, pagal tą reglamentą nustatytomis viešai neatskleistai informacijai atskleisti pagal Reglamento (ES) Nr. 596/2014 17 straipsnio 2 dalį, jeigu privaloma atskleisti viešai neatskleista informacija iš esmės yra tokio paties turinio, o atskleidimui naudojamomis techninėmis priemonėmis užtikrinamas viešai neatskleistos informacijos perdavimas atitinkamai žiniasklaidos priemonei.
   3 straipsnis
   Viešai neatskleistos informacijos skelbimas interneto svetainėje
   Reglamento (ES) Nr. 596/2014 17 straipsnio 1 ir 9 dalyse nurodytos interneto svetainės atitinka šiuos reikalavimus:
   
               a)
            
            
               jose be jokios diskriminacijos ir nemokamai naudotojams suteikiama galimybė susipažinti su viešai neatskleista informacija;
            
         
               b)
            
            
               jose naudotojams sudarytos galimybės rasti viešai neatskleistą informaciją lengvai atpažįstamame interneto svetainės skirsnyje;
            
         
               c)
            
            
               užtikrinama, kad tose interneto svetainėse būtų nurodyta viešai neatskleistos informacijos atskleidimo data ir laikas, be to, ta informacija būtų išdėstyta chronologine tvarka.
            
         III SKYRIUS
   
      TECHNINĖS VIEŠAI NEATSKLEISTOS INFORMACIJOS VIEŠO ATSKLEIDIMO ATIDĖJIMO PRIEMONĖS
   
   4 straipsnis
   Pranešimas apie viešai neatskleistos informacijos atskleidimo atidėjimą ir raštiškas paaiškinimas
   1.   Siekdami atidėti viešai neatskleistos informacijos viešą atskleidimą pagal Reglamento (ES) Nr. 596/2014 17 straipsnio 4 dalies trečią pastraipą, emitentai ir apyvartinių taršos leidimų rinkos dalyviai naudojasi techninėmis priemonėmis, kuriomis užtikrinamas toliau nurodytos informacijos prieinamumas, suprantamumas ir tvarkymas patvariojoje laikmenoje:
   
               a)
            
            
               datų ir laiko, kai:
               
                           i)
                        
                        
                           emitento arba apyvartinių taršos leidimų rinkos dalyvio informacija tapo viešai neatskleista informacija;
                        
                     
                           ii)
                        
                        
                           priimtas sprendimas atidėti viešai neatskleistos informacijos atskleidimą;
                        
                     
                           iii)
                        
                        
                           emitentas ar apyvartinių taršos leidimų rinkos dalyvis, tikėtina, atskleis viešai neatskleistą informaciją;
                        
                     
         
               b)
            
            
               tapatybės emitento arba apyvartinių taršos leidimų rinkos dalyvio darbuotojų, atsakingų už:
               
                           i)
                        
                        
                           sprendimo atidėti atskleidimą ir sprendimo dėl atidėjimo pradžios ir tikėtinos pabaigos priėmimą;
                        
                     
                           ii)
                        
                        
                           atidėjimo sąlygų laikymosi nuolatinio stebėjimo užtikrinimą;
                        
                     
                           iii)
                        
                        
                           sprendimo viešai atskleisti viešai neatskleistą informaciją priėmimą;
                        
                     
                           iv)
                        
                        
                           prašomos informacijos apie atidėjimą ir raštiško paaiškinimo pateikimą kompetentingai institucijai;
                        
                     
         
               (c)
            
            
               Reglamento (ES) Nr. 596/2014 17 straipsnio 4 dalyje nurodytų sąlygų pradinio įvykdymo įrodymų ir bet kokių to įvykdymo pokyčių atidėjimo laikotarpiu, įskaitant:
               
                           i)
                        
                        
                           informacijos apsaugos priemones, nustatytas organizacijos viduje bei trečiųjų šalių atžvilgiu ir kuriomis užkertamas kelias susipažinti su viešai neatskleista informacija asmenims, išskyrus tuos asmenis, kuriems tos informacijos reikia atliekant savo darbą, profesinę veiklą ar pareigas emitento ar apyvartinių taršos leidimų rinkos dalyvio įstaigoje;
                        
                     
                           ii)
                        
                        
                           nustatytas priemones atitinkamai viešai neatskleistai informacijai atskleisti, kai tik konfidencialumas nebeužtikrinamas.
                        
                     
         2.   Emitentai ir apyvartinių taršos leidimų rinkos dalyviai kompetentingos institucijos nurodytomis elektroninėmis priemonėmis raštišku pranešimu informuoja kompetentingą instituciją apie viešai neatskleistos informacijos atskleidimo atidėjimą ir pateikia visus raštiškus tokio atidėjimo paaiškinimus per paskirtąjį kontaktinį asmenį, kuris dirba kompetentingoje institucijoje arba yra jos paskirtas.
   Kompetentingos institucijos savo interneto svetainėje paskelbia paskirtąjį kontaktinį asmenį, dirbantį kompetentingoje institucijoje arba jos paskirtą, ir pirmoje pastraipoje nurodytas elektronines priemones. Tomis elektroninėmis priemonėmis užtikrinama, kad perduodant informaciją būtų išlaikytas jos išsamumas, vientisumas ir konfidencialumas.
   3.   2 dalyje nurodytomis elektroninėmis priemonėmis užtikrinama, kad raštiškame pranešime apie viešai neatskleistos informacijos atskleidimo atidėjimą būtų nurodyta ši informacija:
   
               a)
            
            
               emitento arba apyvartinių taršos leidimų rinkos dalyvio tapatybė, t. y. nesutrumpintas juridinis pavadinimas;
            
         
               b)
            
            
               pranešimą parengusio darbuotojo tapatybė, t. y. vardas, pavardė, pareigos emitento arba apyvartinių taršos leidimų rinkos dalyvio įstaigoje;
            
         
               c)
            
            
               pranešimą parengusio darbuotojo kontaktiniai duomenys, t. y. darbo e. pašto adresas ir telefono numeris;
            
         
               d)
            
            
               viešai atskleistos viešai neatskleistos informacijos, kurios atskleidimas buvo atidėtas, nuoroda, t. y. atskleidimo pareiškimo pavadinimas; nuorodos numeris, kai viešai neatskleistos informacijos sklaidos sistema tokį numerį priskiria; viešai neatskleistos informacijos viešo atskleidimo data ir laikas;
            
         
               e)
            
            
               sprendimo atidėti viešai neatskleistos informacijos atskleidimą data ir laikas;
            
         
               f)
            
            
               visų asmenų, atsakingų už sprendimą atidėti viešai neatskleistos informacijos atskleidimą, tapatybės.
            
         4.   Kai raštiškas viešai neatskleistos informacijos atskleidimo atidėjimo paaiškinimas pateikiamas tik kompetentingos institucijos prašymu pagal Reglamento (ES) Nr. 596/2014 17 straipsnio 4 dalies trečią pastraipą, šio straipsnio 2 dalyje nurodytomis elektroninėmis priemonėmis užtikrinama, kad raštiškame paaiškinime būtų nurodyta šio straipsnio 3 dalyje nurodyta informacija.
   5 straipsnis
   Pranešimas apie ketinimą atidėti viešai neatskleistos informacijos atskleidimą
   1.   Siekdamas pagal Reglamento (ES) Nr. 596/2014 17 straipsnio 5 dalį atidėti viešai neatskleistos informacijos viešą atskleidimą, emitentas, kuris yra kredito arba finansų įstaiga, kompetentingai institucijai per paskirtąjį kontaktinį asmenį, dirbantį kompetentingoje institucijoje arba jos paskirtą, pateikia raštišką pranešimą apie savo ketinimą atidėti viešai neatskleistos informacijos atskleidimą, kad išlaikytų finansų sistemos stabilumą, užtikrindamas informacijos išsamumą, vientisumą ir konfidencialumą.
   Kai emitentas perduoda pirmoje pastraipoje nurodytą pranešimą elektroniniu būdu, jis tam naudoja šio reglamento 4 straipsnio 2 dalyje nurodytas elektronines priemones.
   2.   Kompetentinga institucija emitentui raštu praneša savo sprendimą leisti arba neleisti atidėti viešai neatskleistos informacijos atskleidimą, priimtą remiantis pagal 1 dalį pateikta informacija, užtikrindama informacijos išsamumą, vientisumą ir konfidencialumą.
   3.   Emitentas naudojasi tomis pačiomis techninėmis priemonėmis, naudotomis kompetentingai institucijai pateikiant 1 dalyje nurodytą pranešimą, kad informuotų kompetentingą instituciją apie visą naują informaciją, dėl kurios gali būtų keičiamas kompetentingos institucijos sprendimas, susijęs su viešai neatskleistos informacijos atskleidimo atidėjimu.
   IV SKYRIUS
   
      BAIGIAMOSIOS NUOSTATOS
   
   6 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. liepos 3 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 29 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 1.
   
      (2)  2011 m. spalio 25 d. Europos Parlamento ir Tarybos reglamentas (ES) Nr. 1227/2011 dėl didmeninės energijos rinkos vientisumo ir skaidrumo (OL L 326, 2011 12 8, p. 1).
   
      (3)  2014 m. gruodžio 17 d. Komisijos įgyvendinimo reglamentas (ES) Nr. 1348/2014 dėl duomenų teikimo, kuriuo įgyvendinamos Europos Parlamento ir Tarybos reglamento (ES) Nr. 1227/2011 dėl didmeninės energijos rinkos vientisumo ir skaidrumo 8 straipsnio 2 ir 6 dalys (OL L 363, 2014 12 18, p. 121).
   
      (4)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/77/EB (OL L 331, 2010 12 15, p. 84).